KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti Euroopan parlamentin ja neuvoston asetuksen antamiseksi moottoriajoneuvojen äänitasosta /* COM/2014/0107 final - 2011/0409 (COD) */





2011/0409 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti Euroopan parlamentin ja neuvoston asetuksen antamiseksi moottoriajoneuvojen äänitasosta Päivä, jona ehdotus toimitettiin Euroopan parlamentille ja neuvostolle (asiakirja KOM(2011) 856 lopullinen – 2011/0409 COD): || 9. joulukuuta 2011. Päivä, jona Euroopan talous- ja sosiaalikomitea on antanut lausuntonsa: || 25. huhtikuuta 2012. Päivä, jona Euroopan parlamentti on vahvistanut ensimmäisen käsittelyn kantansa: || 6. helmikuuta 2013. Päivä, jona neuvoston kanta on vahvistettu: || 20. helmikuuta 2014. 2. KOMISSION EHDOTUKSEN TAVOITE Komission ehdotuksen tarkoituksena on alentaa henkilö-, paketti- ja linja-autojen melupäästöjen raja-arvoja kahdessa 2 dB(A):n suuruisessa vaiheessa. Kuorma-autojen tapauksessa ensimmäinen vaihe olisi 1 dB(A) ja toinen 2 dB(A). Ensimmäinen vaihe tulisi voimaan kahden vuoden kuluttua siitä, kun asetus julkaistaan Euroopan unionin virallisessa lehdessä, ja toinen vaihe viiden/seitsemän vuoden kuluttua julkaisemisesta. Lisäksi otetaan käyttöön uusi testausmenetelmä, joka edustaa paremmin kaupunkiliikennettä ja joka on tunnustettu kansainvälisesti Yhdistyneiden kansakuntien Euroopan talouskomission (UNECE) puitteissa. Lisäksi ehdotetaan, että sähkö- ja hybridiajoneuvoihin voidaan vapaaehtoisesti asentaa ääntä tuottava laite (ajoneuvon akustinen varoitusjärjestelmä AVAS), jonka ansiosta jalankulkijat ja pyöräilijät havaitsisivat ajoneuvon paremmin. Melupäästörajat eivät ole muuttuneet sitten vuoden 1996, vaikka liikenne on lisääntynyt. Komission ehdotuksella alennettaisiin merkittävästi ympäristömelua, ja vakavasta meluhaitasta kärsivien määrän odotettaisiin vähenevän 25 prosenttia. 3. HUOMAUTUKSET NEUVOSTON KANTAAN 3.1 Yleiset huomautukset Komissio pitää myönteisenä kompromissitekstistä saavutettua poliittista yhteisymmärrystä, johon neuvosto ja parlamentin ENVI-komitea pääsivät 9. joulukuuta 2013. Neuvoston ensimmäisen käsittelyn kannan vahvistamisen ansiosta teksti voitaneen hyväksyä lopullisesti vielä kuluvan vaalikauden aikana. On tärkeää, että uusi, entistä edustavampi ja kansainvälisesti tunnustettu testausmenetelmä otetaan käyttöön mahdollisimman pian. Melupäästörajojen osalta on tärkeää, että teollisuudella on pitkän aikavälin vakaa tavoite, jotta ne voivat mukauttaa ajoneuvonsa uuteen lainsäädäntöön. 3.2 Huomautukset Euroopan parlamentin esittämiin tarkistuksiin 3.2.1 Euroopan parlamentin tarkistukset, jotka on sisällytetty kokonaan, osittain tai periaatteessa neuvoston ensimmäisessä käsittelyssä vahvistamaan kantaan Neuvoston ensimmäisessä käsittelyssä vahvistamaan kantaan on sisällytetty valtaosa Euroopan parlamentin tarkistuksista. Tämä koskee erityisesti useimpia parlamentin ehdottamia uusia johdanto-osan kappaleita, testausmenetelmän linjaamista Yhdistyneiden kansakuntien Euroopan talouskomission (UNECE) puitteissa kehitetyn testausmenetelmän kanssa, sekä uuden testiradan ja uuden ajoneuvoluokituksen sisällyttämistä tekstiin. Raja-arvojen osalta neuvoston kanta on hyvin lähellä komission ehdotusta lopullisten raja-arvojen suhteen, mutta niiden soveltamista lykättäisiin. Useimpien ajoneuvoluokkien osalta tämän voidaan katsoa olevan seuraava vaihe sen lopullisen vaiheen jälkeen, jota Euroopan parlamentti ehdotti ensimmäisen käsittelyn kannassaan. Komissio voi tukea tätä kompromissia. Neuvosto on hyväksynyt parlamentin ehdottaman tarkistuksen, joka koskee jälleenmyyjän tekemää ajoneuvon melutasomerkintää. Neuvosto ei kuitenkaan halunnut tehdä vaatimuksesta pakollista, ennen kuin komissio on tehnyt siitä vaikutustenarvioinnin. Tämä seikka ei kuulunut komission alkuperäiseen ehdotukseen, mutta sitä voidaan tukea paketin osana. Neuvosto hyväksyi Euroopan parlamentin tarkistuksen, jonka mukaan sähkö- ja hybridiajoneuvoihin on asennettava akustinen varoitusjärjestelmä (AVAS). Komission ehdotuksessa asentaminen oli vapaaehtoista. Komissio voi tukea neuvoston tekemää muutosta, koska sillä otetaan käyttöön kolmen/viiden vuoden valmisteluaika, jonka aikana pystytään kehittämään tällaisten järjestelmien hyväksyntää koskevia tarkempia teknisiä vaatimuksia ja teollisuus voi mukauttaa tuotteensa uusiin vaatimuksiin. Neuvoston kannassa sisällytettiin johdanto-osan kappaleeksi Euroopan parlamentin tarkistus, jolla tekstiin lisätään viittaus tuotteiden kaupan pitämiseen liittyvää akkreditointia ja markkinavalvontaa koskevista vaatimuksista 9. heinäkuuta 2008 annettuun Euroopan parlamentin ja neuvoston asetukseen (EY) N:o 765/2008.[1] Komissio voi tukea myös tätä lisäystä. Komissio kannattaa myös niitä tekstinlaadinnallisia muutoksia, joita neuvosto ja parlamentti ovat tehneet. 3.2.2 Euroopan parlamentin tarkistukset, joita ei ole sisällytetty neuvoston ensimmäisessä käsittelyssä vahvistamaan kantaan Neuvosto katsoi, että Euroopan parlamentin tarkistus, jonka mukaan komissio tarkastelee mahdollisuutta ottaa käyttöön vierintämelua koskeva tieluokitusjärjestelmä, ei sovi artiklaan asetuksessa, joka koskee moottoriajoneuvoja. Neuvosto kuitenkin tunnusti, että meluun olisi sovellettava integroitua lähestymistapaa ja että ympäristömelun arvioinnista ja hallinnasta annetun direktiivin 2002/49/EY[2] mukaiset tarkasteluaikataulut voisivat toimia perustana tulevalle tutkimukselle tienpintojen luokituksesta. Komissio tukee tätä näkemystä. Delegoitujen säädösten osalta neuvosto ei pystynyt tukemaan komission ehdotusta, jonka mukaan komissiolle siirrettäisiin määräämättömäksi ajaksi valta saattaa liitteiden muita kuin olennaisia osia ajan tasalle, eikä parlamentin ehdotusta, jonka mukaan vallansiirtoa jatkettaisiin ilman erillistä sopimusta. Neuvosto lisäksi vähensi Euroopan parlamentin ehdotukseen verrattuna niiden liitteiden määrää, joita komissio voi muuttaa. Komissio pitää tätä päätöstä valitettavana käytännön näkökohdista (liitteisiin tehtäviä pieniäkin muutoksia varten on viiden vuoden kuluttua käytettävä tavallista lainsäätämisjärjestystä) mutta voi hyväksyä sen osana lainsäätäjien lopullista kompromissia. 3.3 Neuvoston esittämät uudet säännökset ja komission kanta niihin Neuvosto sisällytti tekstiin eräitä teknisiä muutoksia, joilla erityisesti selvennetään uuden asetuksen yhteyttä puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle annetun puitedirektiivin 2007/46/EY[3] kanssa. Komissio tukee tätä. Neuvosto sisällytti tekstiin myös lisävaatimuksia, jotka helpottavat hybridiajoneuvojen katsastusta ja tienvarsitarkastuksia. Komissio tukee myös näitä vaatimuksia. 4. PÄÄTELMÄ Vaikka komissio pitääkin käytännön syistä valitettavana neuvoston päätöstä rajoittaa komissiolle siirrettävää säädösvaltaa vain rajoitettuun määrään liitteitä ja vahvistaa siirrolle viiden vuoden määräaika, komissio katsoo, että ainoa tapa mahdollistaa menettelyn jatkuminen on olla vastustamatta päätöstä. Neuvosto teki ratkaisunsa määräenemmistöllä. Kompromissin hengessä komissio tukee neuvoston kantaa. [1] EUVL L 218, 13.8.2008, s. 30. [2] EYVL L 189, 18.7.2002, s. 12. [3] EUVL L 263, 9.10.2007, s. 1.